**VÆRE ET BARN AV GUD**

*En i mengden svarte: «Mester, jeg er kommet til deg med sønnen min fordi han har en ånd som gjør ham stum. Når den griper fatt i ham, kaster den ham over ende, og han fråder og skjærer tenner og blir helt stiv. Jeg ba disiplene dine drive ånden ut, men de maktet det ikke.» Da sa han til dem: «Du vantro slekt! Hvor lenge skal jeg være hos dere? Hvor lenge skal jeg holde ut med dere? Kom hit med gutten!» De kom med ham, og straks ånden fikk se Jesus, rev og slet den i gutten så han falt over ende og vred seg og frådet. Jesus spurte faren: «Hvor lenge har han hatt det slik?» «Fra han var liten gutt», svarte han. «Mange ganger har ånden kastet ham både i ild og i vann for å ta livet av ham. Men om det er mulig for deg å gjøre noe, så ha medfølelse med oss og hjelp oss!» «Om det er mulig for meg?» svarte Jesus. «Alt er mulig for den som tror.» Straks ropte guttens far: «Jeg tror, hjelp meg i min vantro!» Da Jesus så folk stimle sammen, truet han den urene ånden og sa: «Du stumme og døve ånd, jeg befaler deg: Far ut av ham, og far aldri mer inn i ham!» Da skrek den høyt, slet voldsomt i gutten og fór ut. Gutten lå livløs, og alle sa at han var død. Men Jesus tok ham i hånden og hjalp ham opp, og han reiste seg.
Da Jesus var kommet i hus og disiplene var alene med ham, spurte de: «Hvorfor var det ikke mulig for oss å drive den ut?»  Han svarte: «Dette slaget er det bare mulig å drive ut ved bønn og faste»* (Mark 9,17-29)

I denne fortellingen befinner vi oss i en akutt og uoversiktlig situasjon, med stor kontrast til hendelsen rett før: Det klare – forklarende – øyeblikket på fjellet, da disiplene fikk se Jesus forvandlet og høre røsten fra skyen: *Dette er min Sønn*. Mange steder Jesus kommer ligner situasjoner som dette, preget av menneskemengder, krav og drama, mangel på oversikt og svar.

Her et barn, med sykdom vil vi si i dag. Trolig epilepsi. Guttens fortvilede far som spør Jesus, dersom det er mulig for ham, om han kan ha medfølelse og hjelpe. Og Jesus hjelper, han helbreder sønnen. Mye i situasjonen kaller på Jesus, hans tilstedeværelse, medfølelse og handlekraft, og han svarer med å gjøre noe som ikke skal være mulig for mennesker, et under. Jesus viser hvem han er. Samtidig virker det som vel så viktig for ham å vise disiplene og menneskene, hvem de kan være. Det skjer stadig vekk at når menneskene peker på Jesus, svarer han med å peke tilbake på dem.

Og han sier: *Alt er mulig for den som tror*. Det er store ord, til å bli skjelven av. Nesten fristende å gå utenom, se bort, samtidig som det frister mer å gå nærmere. Utsagnet står ut av fortellingen, midt i, som et fyrtårn som lyser opp. Lyser opp så vi kan få øye på mulighetene, midt i kaos og mørke. Men fyrtårnet kaster også skygger. Vi vet jo hvor ofte det ikke stemmer, og at det i krevende situasjoner kan påføre oss mennesker økt lidelse å få fremstilt dette som et direkte årsaksforhold. Samtidig vet vi også, gjennom egne og andres erfaringer, hvordan tro på utrolige måter kan bevirke små, store og umulige muligheter i livet. Også hvordan tro kan gi ekstra krefter, mot og utholdenhet – noe vi kan trenge i denne tiden vi gjennomlever nå.

*Alt er mulig for den som tror*. Hva skal det bety? Ut fra situasjonen, uoversiktlig og med store behov, er det som om Jesus ønsker å bryte gjennom det vi mennesker begrenser og beskytter oss med av unnskyldninger, utsettelser og pekefingre. Vekke oss fra døs og frykt. Frykten for å kjenne på og ta ansvar for hva det – for hver og en av oss – vil si å være skapt i Guds bilde. Med livskraft og nådegaver, alle helt forskjellige og alle like viktige, del av samme helhet. Våge å virke.

Noe av dette beskrives i diktet av Marianne Williamson, som Nelson Mandela brukte i sin tiltredelsestale som president i Sør-Afrika i 1994.

*Vår dypeste frykt er ikke vår utilstrekkelighet.*

*Vår dypeste frykt er at vi er kraftfulle uten grenser.*

*Det er vårt indre lys,*

*ikke mørket som skremmer oss mest.*

*Vi spør oss selv,
«Hvem er jeg som våger å tro at jeg er genial, praktfull, og fantastisk?»
Jeg spør: Hvem er du som ikke tør være alt dette?
Du er et barn av Gud.
 (...)*

Vårt indre lys. Hvordan styrke det, bruke det?

På noen samfunnsområder, der myndighetene virkelig vil og trenger å se resultater, vedtas nullvisjoner. Ingen skal bli drept i trafikkulykker. Ingen skal ta sitt eget liv. Selv om man vet at dette kan skje, skal fokus og innsats skjerpes maksimalt for å unngå det. Med troen høyt hevet, festes blikket på et mål som gir tydelig retning og prioritering. Jeg får lyst til å kalle Jesu utsagn for en fullvisjon, med troen på det mulige høyt hevet, noe å strekke oss etter, bli lys av og lyse opp med. Ikke la oss formørke av det vi ikke fullt ut forstår, det motsetningsfulle og paradoksale, men forholde oss aktivt til det. Omsette det til ord og gjerning, gjerne rope det ut - som faren i fortellingen: *Jeg tror, hjelp meg i min vantro*! **Kanskje vi til og med kan glede oss over spenningen og kraften som ligger i et *både-og*, tro og tvil, heller enn å stå fast og vakle mellom *enten-eller*?**

På slutten av fortellingen anviser Jesus disiplene helt konkret om hva som skal til for at hans utsagn, eller fullvisjonen, skal bli virkelig: Bønn og faste. Som ofte ellers med Jesus, dreier det om å gjøre og handle, ikke eie og ha. Ikke ha tro, men gjøre tro. Praktisere bønn og faste, tilgjengelig for alle, på egne og felles måter. Selv om disiplin og dedikasjon er viktige stikkord her, handler det mer om overgivelse og tillit. Slippe taket, slippe til det ærlige og autentiske i oss, utvikle tillit til oss selv og til Gud, vår relasjon. Så vi - i den krevende koronatiden, uoversiktlig og med store behov - kan tro på det mulige, og være tilstede, medfølende og handlekraftige. Slik Jesus er det, et barn av Gud.